b'\n_START_ARTICLE_\nJean Baptiste Sim\xc3\xa9on Chardin\n_START_SECTION_\n\xc5\xbdivot i djelo\n_START_PARAGRAPH_\nChardin je kratko vrijeme bio u\xc4\x8denik P. J. Cazesa i N. Coypela. Svojom je opsjednuto\xc5\xa1\xc4\x87u velikim povijesnim prizorima i veli\xc4\x8danstvenim portretima ve\xc4\x87 unaprijed bio obilje\xc5\xbeen kao slikar drugoga reda. No, ubrzo je tu klasifikaciju pretvorio u vlastitu prednost postav\xc5\xa1i veoma popularan u gra\xc4\x91anskom stale\xc5\xbeu. _NEWLINE_Ve\xc4\x87 se samim odabirom tema, \xc5\xbeanr-scena, mrtve prirode i portreta bitno suprotstavlja pomodnoj maniri aristokrata kasnoga baroka i rokokoa slikaju\xc4\x87i doma\xc4\x87inske, gra\xc4\x91anske intimne interijere s likovima u zatvorenim i tamnim prostorima. Kao pronicljiv dru\xc5\xa1tveni promatra\xc4\x8d, on pokazuje poseban dar za prikazivanje \xc5\xbeivota ni\xc5\xbeih slojeva pari\xc5\xa1kog gra\xc4\x91anskog dru\xc5\xa1tva u 18. stolje\xc4\x87u koji dane provode u skromnim prostorijama. Upravo te prostorije za njih zna\xc4\x8de udoban \xc5\xbeivotni prostor u kojem treba u\xc5\xbeivati i koji valja cijeniti. Pojedinosti iz svijeta pripadnika ni\xc5\xbee srednje klase \xe2\x80\x93 priprosti dom i svakodnevni predmeti \xe2\x80\x93 na skromnim se platnima prikazuju toplim, ru\xc5\xbei\xc4\x8dastim tonovima uz ugodan naturalizam. Na njegovim slikama kao \xc5\xa1to su Ku\xc4\x87epaziteljica, Guvernanta, Baloni od sapunice, opa\xc5\xbea se razvoj umjetnikove jedinstvene vizije, njegovog senzibiliteta i metode prikazivanja koji se savr\xc5\xa1eno uklapa u odmjereni, razumni etos 18. stolje\xc4\x87a._NEWLINE_Naslikati psiholo\xc5\xa1ki prikaz modela bio je jedan od osnovnih zahtjeva realisti\xc4\x8dkoga Chardinova portreta. Portrete, uglavnom djece, vezuje s nekom radnjom, tj. poistovje\xc4\x87uje sa nekom \xc5\xbeanr-scenom, naj\xc4\x8de\xc5\xa1\xc4\x87e kao dio neke komorne scene ili prikaza u interijeru (Djevoj\xc4\x8dica s reketom; Dje\xc4\x8dak sa zvrkom; Mala u\xc4\x8diteljica; Kula od karata). Upravo intimnost tih kompozicija osnovna je odlika Chardinova slikarstva. _NEWLINE_Na brojnim, jednostavno komponiranim mrtvim prirodama pokazuje predmete s najraznolikijim bogatstvom sadr\xc5\xbeaja: od Lule i vr\xc4\x8deva do Bakrenog kotla, Kola\xc4\x8da ili pak Ra\xc5\xbee i Zeca. Njegove mrtve prirode su vjerne i sa\xc5\xbeete, dok pozornost posve\xc4\x87uje izradi detalja i rafiniranim nijansama boje koje uz ostalo pridonose monumentalnom izgledu njegovih ostvarenja (Srebrni vr\xc4\x8d, Bakreni kotao i mrtvi zec, Mrtva priroda sa \xc5\xa1alicom, Mrtva priroda sa staklenkom ukiseljenog luka)._NEWLINE_Jednostavnost svagda\xc5\xa1njice dovedena do monumentalnosti Chardina je dovela do velike popularnosti jo\xc5\xa1 za \xc5\xbeivota, a u povijesti mu europske likovne umjetnosti osigurala mjesto slikara gra\xc4\x91anskog sloja i malih, obi\xc4\x8dnih ljudi. Uloga toga velikog slikara u povijesti slikarstva mnogo je ve\xc4\x87a i va\xc5\xbenija nego li se to na prvi pogled mo\xc5\xbee \xc4\x8diniti. _NEWLINE_Potkraj \xc5\xbeivota je oslijepio i radio isklju\xc4\x8divo u pastelu, izme\xc4\x91u ostalog brojne autoportrete._NEWLINE_Do smrti, Jean Baptiste Simeon Chardin postao je jedan od onih velikih umjetnika \xc4\x8dija je snaga djela zadirala i izvan podru\xc4\x8dja umjetnosti i slikarstva i upozoravala na rastu\xc4\x87u snagu bur\xc5\xbeoazije i ja\xc4\x8danje njezina duha \xc5\xa1to \xc4\x87e ve\xc4\x87 nepuno desetlje\xc4\x87e poslije, upravo u samome Parizu, veli\xc4\x8danstveno i dramati\xc4\x8dno stupiti na svjetsku povijesnu pozornicu.'